PTT ยันคุณภาพก๊าซฯ พื้นที่พัฒนาร่วมไทย-มาเลเซียอยู่ในเกณฑ์มาตรฐาน
PTT ยันคุณภาพก๊าซฯ พื้นที่พัฒนาร่วมไทย-มาเลเซีย (เจดีเอ) อยู่ในเกณฑ์มาตรฐานตามสัญญา
24 ก.ย. 2558

นายชาครีย์ บูรณกานนท์ รองกรรมการผู้จัดการใหญ่หน่วยธุรกิจก๊าซธรรมชาติ บริษัท ปตท. จำกัด (มหาชน) หรือ PTT เปิดเผยว่า ก๊าซธรรมชาติจากแหล่งก๊าซฯ พื้นที่พัฒนาร่วมไทย-มาเลเซีย (เจดีเอ) ยังคงมีคุณภาพตามมาตรฐานเช่นเดียวกับแหล่งก๊าซฯ  อื่นๆ ในพื้นที่อ่าวไทย โดยก๊าซธรรมชาติที่ ปตท. จัดส่งให้โรงไฟฟ้าจะนะ มีคุณภาพตรงตามสัญญาตลอดระยะเวลาเกือบ 10  ปีที่ ปตท. ได้ทำหน้าที่รับผิดชอบโครงข่ายพลังงานในพื้นที่ดังกล่าว
อย่างไรก็ตาม ปตท. และ การไฟฟ้าฝ่ายผลิตแห่งประเทศไทย (กฟผ.) รับทราบแต่ต้นแล้วว่า ก๊าซธรรมชาติที่จ่ายให้กับโรงไฟฟ้าจะนะมีแนวโน้มที่ปริมาณก๊าซคาร์บอนไดออกไซด์จะสูงขึ้นได้ในอนาคต ปตท. จึงได้เตรียมติดตั้งหน่วยแยกก๊าซคาร์บอนไดออกไซด์ เพื่อควบคุมคุณภาพก๊าซฯ ที่จะจ่ายให้กับโรงไฟฟ้าจะนะ อันเป็นข้อมูลที่ได้รายงานแก่ภาครัฐ และหน่วยงานที่เกี่ยวข้องทุกฝ่ายได้รับทราบทั่วกันแล้ว
 “ปตท. ได้วางแผนและดำเนินการจัดหาก๊าซฯในประเทศและต่างประเทศเพื่อความมั่นคงทางพลังงานมาอย่างต่อเนื่องทั้งในระยะสั้นและระยะยาว สอดคล้องกับแผนพัฒนากำลังการผลิตไฟฟ้า (PDP 2015) มีสัดส่วนการใช้เชื้อเพลิงตามนโยบายของภาครัฐ โดยได้ขออนุมัติแผนแม่บทโครงข่ายพลังงานในส่วนระบบส่งก๊าซฯ เรียบร้อยแล้ว และสำหรับการนำเข้าก๊าซธรรมชาติเหลวอยู่ในขั้นตอนขออนุมัติในรายละเอียดต่อไป”นายชาครีย์ กล่าว